কাশ্মীরে অশান্তির মধ্যেই পাকিস্তানের সঙ্গে বিদেশসচিব পর্যায়ের বৈঠকে সায় দিল নরেন্দ্র মোদীর সরকার! যদিও বিদেশমন্ত্রকের তরফে জানানো হয়েছে, কাশ্মীরের পরিস্থিতি নয়। শুধুমাত্র সন্ত্রাস নিয়েই আলোচনায় রাজি নয়াদিল্লি।
গতকাল রাত আড়াইটে নাগাদ নতুন করে জঙ্গি হামলা হয়েছে উপত্যকায়। বারামুলায় খাওয়াজাবাগে জঙ্গিরা নিরাপত্তাবাহিনীর কনভয়ে গুলি চালালে দু’জন সেনা জওয়ান এবং এক পুলিশকর্মী নিহত হন। রাজধানী শ্রীনগর, বদগাম-সহ বিভিন্ন এলাকায় আজও কার্ফু ছিল দিনভর। রাষ্ট্রপুঞ্জের মানবাধিকার সংস্থার প্রধান জেইদ রাদ আল হুসেন আজ জম্মু ও কাশ্মীর এবং পাক অধিকৃত কাশ্মীরে সফরের    অনুমতি চেয়েছেন।
বিদেশমন্ত্রকের মুখপাত্র বিকাশ স্বরূপ আজ জানান, পাক বিদেশসচিব এইজাজ আহমেদ চৌধুরীর আমন্ত্রণ গ্রহণ করে ইসলামাবাদে গিয়ে আলোচনায় সম্মতি দিয়েছেন বিদেশসচিব এস জয়শঙ্কর। কিন্তু সেই সঙ্গেই বিকাশ বলেন, ‘‘পাকিস্তানের সঙ্গে সীমান্তপারের সন্ত্রাসের মতো সমসাময়িক এবং প্রাসঙ্গিক বিষয়ে আলোচনাকেই আমরা স্বাগত জানাই।’’ 
বিদেশসচিব জয়শঙ্কর আজ যথারীতি সন্ত্রাস প্রসঙ্গে আক্রমণ করেন ইসলামাবাদকে। তিনি বলেন, ‘‘আমরা পাকিস্তানকে পাশে পেতে অনেক চেষ্টা চালিয়েছি। কিন্তু এক্ষেত্রে সবচেয়ে বড় প্রতিবন্ধকতা সন্ত্রাস। সন্ত্রাস নিয়ে ভিন্ন অবস্থানই পাকিস্তানকে কঠিন এক প্রতিবেশী করে তুলেছে।’’
পাক প্রধানমন্ত্রী নওয়াজ শরিফের বিদেশনীতি সংক্রান্ত উপদেষ্টা সরতাজ আজিজ নয়াদিল্লির সঙ্গে কাশ্মীর-সহ সব ‘সমসাময়িক ও প্রাসঙ্গিক’ বিষয়ে আলোচনার কথা বলেছিলেন গত সপ্তাহেই। কিন্তু বিকাশ ২৬/১১ সন্ত্রাসের বিচার, পঠানকোটে জঙ্গিহানার তদন্ত, পাকিস্তানের মাটিতে হাফিজ মহম্মদ সঈদ, সৈয়দ সালাউদ্দিনের ‘ভারতবিরোধী তৎপরতা’ এমনকী, সম্প্রতি কাশ্মীরে ধৃত পাক জঙ্গি বাহাদুর আলির উল্লেখ করলেও কাশ্মীর সমস্যাকে ‘সমসাময়িক এবং প্রাসঙ্গিক’ বিষয়ের তালিকায় ঠাঁই দেননি।
প্রাক্তন কেন্দ্রীয় স্বরাষ্ট্রমন্ত্রী তথা কংগ্রেস নেতা পি চিদম্বরম আজ অভিযোগ করেন, মোদী এবং তাঁর মন্ত্রীদের আচরণে কাশ্মীরের পরিস্থিতি ক্রমশ জটিল হচ্ছে। রাতে কংগ্রেসের মুখপাত্র অভিষেক মনু সিংঘভি জানিয়ে দেন, চিদম্বরমের মন্তব্যের সঙ্গে দলের কোনও সম্পর্ক নেই। কাশ্মীর প্রশ্নে কংগ্রেস সরকারের পাশে থাকছে না বলে কেন্দ্রীয় মন্ত্রীর অভিযোগ করেছেন। তার প্রেক্ষিতেই সম্ভবত চিদম্বরমের বক্তব্য থেকে দূরত্ব বজায় রাখল সনিয়া গাঁধীর দল।